Source: https://dataprotection.gov.sk/uoou/sk/main-content/cezhranicne-spracuvanie?theme=pdptheme3vLIN
Timestamp: 2019-01-19 16:23:28+00:00
Document Index: 15906893

Matched Legal Cases: ['čl. 6', '§ 13', 'čl. 6', '§ 13', 'čl. 9', '§ 16', 'čl. 5']

Cezhraničné spracúvanie | Úrad na ochranu osobných údajov Slovenskej&nbsp;republiky
Nariadenie (zákon č. 18/2018 Z.z.) rozlišuje medzi cezhraničným spracúvaním osobných údajov a medzi prenosom osobných údajov do tretích krajín alebo medzinárodnej organizácii.
Na cezhraničné spracúvanie alebo na prenos musí prevádzkovateľ alebo sprostredkovateľ splniť jednu z podmienok uvedených v čl. 6 ods. 1 nariadenia (§ 13 zákona č. 18/2018 Z.z.), prípadne, ak pôjde o cezhraničné spracúvanie alebo prenos aj osobitnej kategórie osobných údajov, tak musí kumulatívne s čl. 6 ods. 1 nariadenia (§ 13 č. zákona 18/2018 Z.z.) splniť niektorú z podmienok uvedených v čl. 9 ods. 2 nariadenia (§ 16 ods. 2 č. zákona 18/2018 Z.z.).
Prevádzkovateľ alebo sprostredkovateľ, ktorý spracúva osobné údaje, má zaručené právo na cezhraničné spracúvanie a prenos, avšak to neznamená, že na základe tohto práva môže ľubovoľne cezhranične spracúvať alebo prenášať osobné údaje inému subjektu v rámci EÚ/EHP, ako aj mimo EÚ/EHP. Vyžaduje sa rešpektovanie zásad spracúvania osobných údajov podľa čl. 5 nariadenia (2. časť, 1. hlava zákona č. 18/2018 Z.z.), ako aj plnenie ostatných povinností vyplývajúcich z ustanovení nariadenia (zákona č. 18/2018 Z.z.). Ide hlavne o zásadu zákonnosti, ktorá musí byť splnená vždy a nezáleží na tom, či ide cezhraničné spracúvanie alebo prenos.